
	פסק-דין
בקשת רשות ערעור שהוגשה על החלטת בית משפט לענייני משפחה בקריות (כב' השופטת ג. ספרא-  ברנע) ב-תמ"ש 17234-06-21, מיום 22.05.2022, במסגרתהּ נדחתה בקשת המבקשים למתן סעד זמני, לפיו יהא על המשיבה לשלם להם דמי-שימוש ראויים בגין מגוריה בדירה הרשומה על-שמם, או, למצער הפקדת סכום זה בקופת בית המשפט.

הנסיבות הצריכות לעניין

1. המבקשים, בני זוג המתגוררים מזה שנים ב-ט'. המשיבה היא אחותו של המבקש, המתגוררת בדירה שבמוקד המחלוקת ביניהם, והנמצאת ברחוב .... ב-ד' (להלן: "הדירה").
2. המבקשים עתרו לסעד זמני לחיוב המשיבה בתשלום דמי-שימוש ראויים חלקיים, ממועד הגשת הבקשה, ולחילופין, הפקדתם בקופת בית המשפט, עד להכרעה בתביעה שהגישו לפינוי המשיבה וחיובה בתשלום דמי-שימוש ראויים עבור כל תקופת מגוריה מיום פטירת אמם ב-30.05.2019. 

3. את עיקר יהבם משליכים המבקשים על רישום זכויות הבעלות בדירה על שמם בפנקס רישום המקרקעין, עוד ביום 26.11.2018 מכוח עסקת העברה ללא תמורה מאמם המנוחה של הצדדים, ח' ז"ל (להלן: "האם") שנערכה ב-2005.
4. בפני בית משפט קמא טענו המבקשים, כי התירו לאם המנוחה להתגורר בדירה עד אחרית ימיה, ולמשיבה להתגורר עימה, אך רק בחיי האם, וכי לאחר פטירת האם, בקשו כי תפנה את הדירה.

5. המשיבה, אשר הגישה תביעתה ראשונה, עתרה לפסק-דין המכריז עליה כבעלים של הדירה וכן לביטול העברת הזכויות בדירה למבקשים, עת נטען, כי האם הבטיחה לה, כי הדירה תועבר לה ולבנהּ של המשיבה. בית משפט קמא ציין, כי טענה זו נסתרת על-פי צו הירושה מיום 25.09.2019, לפיו לכל היותר חלקה של המשיבה בדירה מושא המחלוקת הוא 1/5.

את תביעתה בקשה המשיבה לבסס על הבטחת האם והסכמת כל האחים למגוריה ומגורי בנהּ בדירה, הואיל ואין להם קורת-גג אחרת או יכולת כלכלית לשאת בעלויות דיור חלופי, וכן העדר צורך של מי מן האחים לדירה בהיותם בעלי דירות אחרות, וזכותהּ לדיירות מוגנת מכוח חייה עם האם משך שנים רבות. 

6. כאמור, דווקא המשיבה היא זו שהגישה תביעתה ראשונה, ולאחריה הוגשה תביעת המבקשים, ורק בחלוף חודשים הם עתרו לסעד הזמני.
בית משפט קמא דן בתנאים למתן הסעד הזמני המבוקש, וקבע, כי בשלב בו אנו מצויים, מגלה תביעת המבקשים עילה לכאורה לאור רישום הזכויות על-שמם בלשכת רישום המקרקעין, אולם טרם התברר מקור זכותם, כאשר מצד אחד טוען המבקש, כי סייע לאימו לרכוש את הדירה, ומן הצד האחר, כי הזכויות הועברו אליו ואל רעייתו ללא תמורה. 
המשיבה, כך נקבע, הציגה טענות המופנות כנגד תוקפו של החוזה עם האם; כי החתמתהּ נעשתה ללא מודעות שלה לתוכן; כי זה נחתם בעטיה של השפעה בלתי הוגנת; עוד ציין בית משפט קמא, כי מהמכתב בו נתבקשה המשיבה לפנות את הדירה עולה, כי הסכים למגוריה עם האם, ומכאן שהיה מודע לעובדה זו. על כן נקבע, כי טענתו לפיה רשות זו הייתה מוגבלת לחיי האם דורשת הוכחה. עוד ציין בית משפט קמא, כי גובה דמי-השימוש, נטען על דרך הסתם, אך לאור טענת המשיבה, כי אלה עומדים על כ-2,800 ₪ ניתן לראות בסכום זה את הערך המזערי לצורך ההחלטה בסעד הזמני.

עוד נקבע, כי בשקילת מאזן הנזק בין הצדדים, בעוד שנזקהּ של המשיבה מיידי, ככל שיוקדם מתן הסעד של דמי-שימוש ראויים, ולו בהפקדה בקופת בית המשפט, הרי שהמבקשים חיים מחוץ לארץ, כנראה במצב כלכלי משופר, כשהם מתגוררים בדירה משלהם. 
בית משפט קמא קבע בפסקה 12 להחלטתו, כי "לאור התנהלות התובעים בהליך, החל מהגשת כתב הגנה באיחור, אשר עד היום לא הוגש כדין ולא הושלמו הדרישות, ......., דרך אי התייצבות לדיון, שנקבע מבעוד מועד על בסיס טענות לא מוכחות של העדר יכולת לצאת מ-ט', מעידה כי יש ספק בעניין כוחה של ההתחייבות העצמית להוות בטוחה ראויה. התובעים, שהגישו תגובה לתגובה ללא רשות, לא התייחסו לטענות בעניין העדר כוונה שלהם להגיע ארצה לצרוך המשפט או בכלל".
על יסוד האמור לעיל דחה בית משפט קמא את בקשת המבקשים, וקבע, כי לא התקיימו התנאים למתן צו עשה; כי הקדמת חיוב המשיבה בדמי-שימוש ראויים, מהווה חלק מן הסעד העיקרי; כי בשים-לב לעובדה, שהמשיבה מתגוררת בדירה שנים רבות, ללא תשלום, בהסכמת המבקשים; וכי מאזן הנזק נוטה לטובתה, הרי כל אלה אינם מצדיקים ההכבדה על המשיבה באופן בלתי-מידתי על דרך חיובה בדמי שימוש טרם הכרעה בתובענה.
בקשת רשות הערעור

7. המבקשים מיאנו להשלים עם תוצאת החלטה זו, ובקשת רשות הערעור שהגישו מונחת בפני.

לאחר שקבעתי, כי הבקשה מצריכה תשובה, ותשובת המשיבה הוגשה, התקיים דיון במעמד הצדדים.
8. המבקשים טענו כי במשך שנים רבות סייעו הם לאם, ואף מימנו עבורה את רכישת הדירה, אשר הועברה על-שמם ללא תמורה בשנת 2005, בידיעת כלל האחים.

עסקת המתנה, כך נטען, נערכה 14 שנים לפני מועד פטירת האם, והמשיבה, אשר עברה להתגורר עם האם, לאחר עריכת הסכם זה, הייתה מודעת לתוכנו ולמשמעותו, קרי: שהאם התגוררה בדירה כבת-רשות בלבד. לאחר פטירת האם, כך נטען, ולמרות פניות חוזרות של המשיבים, סירבה המשיבה לפנות את הדירה, והיא עושה כל שלאל ידה כדי להכשיל את ניסיונות המבקשים לקבל לידיהם את הדירה ולנהוג בה מנהג בעלים.

נטען, כי אין חולק שהמבקשים הם בעליה של הדירה, כפי שאף רשום בפנקס רישום המקרקעין, ולפיכך זכותם לדרוש ולקבל דמי-שימוש ראויים מן המשיבה, אשר מחזיקה בדירה שלא כדין, ופוגעת בזכויותיהם הקנייניות.

עוד נטען, כי אף בשים-לב להצהרותיה של המשיבה אודות מצבהּ הכלכלי, אין ספק בנזק שייגרם להם, עת לא יוכלו הם לפרוע את סכום פסק-הדין, וזאת אף בשים-לב לכך, כי סיכוייהם, כך לטענתם, לזכות בתביעה ודאיים. במצב דברים, בו החוב של המשיבה יטפח למימדים שבוודאות לא תוכל המשיבה לשלם, אין נפקות לזהות בין הסעד הזמני לבין הסעד העיקרי.

עוד ובנוסף נטען, כי שגיאת בית משפט קמא נטועה, בין היתר, בפירוש השגוי שנתן למאזן-הנוחות, וכי הואיל ואין כל ספק בזכותם של המבקשים, לא ניתן לקבל את הנימוק, לפיו תשלום – ולו חלקי של דמי-השימוש הראויים יכביד על המשיבה באופן בלתי-מידתי.

9. מנגד, טענה המשיבה, כי אל לה לערכאת הערעור להתערב בשיקול-הדעת של בית משפט קמא בכל הנוגע לסעדים זמניים, בעיקר שעה שבקשתם הבהולה של המבקשים הוגשה בשיהוי, בהיעדר תום-לב, ושעה שקיימת זהות בין הסעד הזמני לבין הסעד לו עתרו המבקשים.

המבקשים, כך נטען, לא הוכיחו, כי היו אלו הם שרכשו את הדירה עבור האם, בעוד שהמשיבה הניחה תשתית ראייתית לכך שהאם היא זו ששילמה עבור הדירה. בנוסך נטען, כי המבקשים מעלים טענות עובדתיות סותרות עת מחד-גיסא טוענים הם אודות הסכם מתנה שנערך בין האם לבינם ומאידך-גיסא טענו המשיבים - כך על פי המשיבה – כי הם אלו שרכשו עבורה את הדירה.

עוד ובנוסף נטען, כי המשיבה הניחה תשתית ראייתית לכך שהדירה הובטחה לה ולבנהּ על-ידי האם, כי בענייננו המשיבים אף נקטו בהליכים בשיהוי כבד, בעיקר בכל הנוגע לסעד הזמני לו עתרו בבקשתם, וכי יש לדחות את בקשתם גם בשל פגמים דיוניים שנפלו בהליך, לרבות, היעדר ראיות ותצהיר כדין.

לטענת המשיבה, גם בשים-לב למאזן-הנוחות, לסיכויי התביעה, ולעובדה שבענייננו מדובר בבקשה למתן סעד זמני גרידא – אשר אף זהה לסעד העיקרי לו עותרים המבקשים, הרי שיש לדחות את בקשת המבקשים.

10. במסגרת הדיון שנערך בפני, חזרו הצדדים על טיעוניהם.

באי-כוח המבקשים טענו, כי המבקשים מעוניינים למכור את הדירה, וכי חובהּ של המשיבה גדל עם השנים, ולפיכך מדובר בנזק בלתי-הפיך. 

מנגד טען בא-כוח המשיבה, כי למשיבה קיימת זכות בעלות בשיעור של 1/5 לפחות בדירה מכוח הבטחת האם, וכי הואיל וארבעת האחים האחרים מסכימים להישארותה בדירה, ובשים-לב להתנהלותם הדיונית של המבקשים, יש לדחות את בקשת רשות הערעור.

בנוסף נטען, כי המשיבה היא דיירת מוגנת בדירה מכוח היותה בעלים של הדירה, ומכוח מגוריה בדירה, כשהאם הייתה בחיים והבטיחה לה שהיא תוכל להישאר לגור בדירה עד אחרית ימיה. קיים חשש, כך נטען, כי עם מתן צו-עשה, כפי בקשת המבקשים, ישתמשו הם בהחלטה זו כדי לפתוח תיק הוצאה-לפועל למשיבה, ולפנותה מן הדירה.

דיון והכרעה

11. לאחר ששקלתי את טענות הצדדים בכתב ובעל-פה, עיינתי במלוא החומר שהונח לפני, אני מחליט לדון בבקשת רשות הערעור כאילו ניתנה רשות והוגש ערעור על-פי הרשות שניתנה, וכן מחליט לדחות את הערעור, כפי שאפרט להלן.
12. פרק ט"ו, לתקנות סדר הדין האזרחי התשע"ט - 2018, מסדיר את הדין באשר להכרעה בסוגית סעדים זמניים.
תקנה 94 קובעת את מטרת הסעד, בזו הלשון:

"מטרת הסעד הזמני היא להבטיח זכות לכאורה במהלך ההליך המשפטי ואת קיומו התקין והיעיל של ההליך או את ביצועו הראוי של פסק הדין".
בהמשך, קובעת תקנה 95(ב), כי:
"הוגשה בקשה למתן סעד זמני במסגרת תביעה, רשאי בית המשפט לתת את הסעד המבוקש, אם שוכנע, על בסיס ראיות מספקות לכאורה בקיומה של עילת תביעה, בקיום התנאים למתן הסעד כאמור בפרק זה ובנחיצות הסעד הזמני לצורך הגשמת המטרה".

ובהמשך, בתקנה 95(ד) נקבע כך:

"בהחלטתו אם לתת סעד זמני וכן בקביעת סוג הסעד, היקפו ותנאיו, ישקול בית המשפט, בין השאר, את השיקולים האלה:

(1) הנזק שעלול להיגרם למבקש אם לא יינתן הסעד הזמני לעומת הנזק שעלול להיגרם למשיב אם יינתן הסעד הזמני, וכן נזק העלול להיגרם לאדם אחר או לעניין ציבורי;

(2) אם אין סעד אחר שפגיעתו במשיב קלה יותר, המשיג את התכלית שלשמה נועד הסעד הזמני;

(3) תום לבם של בעלי הדין, הן בקשר לגוף העניין והן בקשר להגשת התביעה ובקשת הסעד הזמני, והאם המבקש לא השתהה יתר על המידה בנסיבות העניין בהגשת כתב התביעה או בהגשת הבקשה לסעד הזמני".
13. המבקשים אינם עומדים בגדרי אף לא אחד מן התנאים שבתקנות האמורות, ולפיכך יש לדחות את בקשתם.

הדברים האמורים נכונים מקל וחומר שעה שבענייננו עותרים המבקשים ליתן צו-עשה, אשר במובחן מצו-מניעה משנה כבר בשלב מקדמי של ההליך, טרם הכרעה בסוגיה לגופה, מן המצב המשפטי הקיים, ולפיכך ניתן במשורה.

אפנה לדבריו של כב' השופט ד. מינץ ב-רע"א 5234/17 סובחיה עלי נ' עיזבון המנוח יוסף עלי (15.10.2017), פסקה 21:
"כידוע, ההחלטה האם לתת צו מניעה זמני אם לאו הינה תולדה של איזון בין שני שיקולים עיקריים: האחד, האם הציג מבקש הסעד ראיות מהימנות לכאורה לביסוס תביעתו, ולעניין זה די בכך שהוכח כי התביעה אינה טורדנית וקיימת שאלה רצינית הצריכה ליבון; והשני, האם שכנע המבקש כי מאזן הנוחות נוטה לטובתו, כך שהנזק שייגרם לו במקרה שלא יינתן הסעד המבוקש מאפיל על הנזק שייגרם לצד שכנגד ככל שיינתן הסעד (תקנה 362 לתקנות; רע"א 1379/16 נופי נ' נופי [פורסם בנבו] (3.4.2016); רע"א 2905/15 שוורץ נ' ציביון [פורסם בנבו] (3.6.2015); רע"א 5841/11 אקסלרוד נ' בנק המזרחי [פורסם בנבו] (20.9.2011)). בין שני תנאים אלה מתקיים יחס תחלופה של מעין "מקבילית כוחות", כך שככל שגדל משקלו של אחד התנאים ניתן להפחית בהתאם בדרישת משקלו של האחר (רע"א 5982/14 יהודה נ' חוגי [פורסם בנבו] (27.11.2014); רע"א 191/14 Green Park International Inc. נ' Alleyne Properties Limited [פורסם בנבו] (31.3.2014)). לצד שיקולים אלה יובאו בחשבון גם שיקולי צדק ויושר כגון תום לבו של התובע וכיוצא בזאת (רע"א 3127/16 עובדיה נ' אורי [פורסם בנבו] (1.6.2016)). 

14. ראשית, סבור אני, כי קביעת בית משפט קמא, בפסקה 8 להחלטתו, לפיה: "בשלב זה התביעה מגלה עילה לכאורה לאור רישום הזכויות על שם התובעים בלשכת רישום המקרקעין משנת 2018, אך טרם התברר מקור זכותם .... הנתבעת הציגה טענות יסודיות בדבר תוקף החוזה עם האם, החתמתה ללא מודעות שלה לתוכן, השפעה בלתי הוגנת ועוד. גם בעניין זכות הנתבעת להתגורר בדירה מאשר התובע .... ניתן לראות בסכום זה את הערך המזערי לצורך ההחלטה בסעד הזמני." היא מסוג הקביעות, שערכאת הערעור אינה נוטה להתערב בהן בשלב זה, מקל וחומר שעה שבענייננו, התרשם בית משפט קמא באופן בלתי-אמצעי מן הצדדים, ומן העדויות שנשמעו בפניו בנוגע לעניין מושא המחלוקת, ביום 20.02.2022 וביום 06.06.2022.

יפים לענייננו דבריה של כב' השופטת י. וילנר ב- רע"א 1499/20 מרקעי תקשורת בע"מ נ' אריה בר (25.05.2020) (להלן: "עניין בר"), פסקה 18:

"כלל נקוט הוא בידינו כי ערכאת הערעור תטה שלא להתערב בהחלטות הערכאה הדיונית בבקשות למתן סעדים זמניים, וכי התערבות בהחלטות אלה תעשה במקרים חריגים בלבד (ראו: רע"א 7246/11 חיים לוי סוכנות רכב ומוסך איזורי ירושלים (1998) בע"מ נ' קרסו מוטורס בע"מ, [פורסם בנבו] פסקה 7 (16.1.2012); רע"א 578/18 חברת בתי המלון הערביים בע"מ נ' דרוויש, [פורסם בנבו] פסקה 5 (23.1.2018))".

לאחר בחינה, סבור אני, כי לא נפלה שגגה בהחלטת בית משפט קמא, וכי אין בקשת רשות הערעור שבפני, נמנית עם אותם מקרים חריגים ויוצאי-דופן, בהם על ערכאת הערעור להתערב.

15. בנוסף סבור אני, כי גם בבחינת השיקול של "הנזק שעלול להיגרם למבקש אם לא יינתן הסעד הזמני לעומת הנזק שעלול להיגרם למשיב אם יינתן הסעד הזמני, וכן נזק העלול להיגרם לאדם אחר או לעניין ציבורי", קרי: מאזן-הנוחות, יש לדחות את בקשת המבקשים, שעה שבנסיבות העניין שבפניי זה נוטה לטובת המשיבה.

בית משפט קמא קבע בפסקאות 9-10 להחלטתו כך:

"הנתבעת במצב כלכלי קשה, הציגה על כך אישורים ...
באיזון הנזק בין הצדדים, אין ספק שנזקה של הנתבעת מיידי, ככל שיוקדם מתן הסעד של דמי שימוש ראויים, ולו בהפקדה בקופת בית המשפט, ובכל שיעור שהוא. התובעים חיים מחוץ לארץ, כנראה במצב כלכלי משופר.......והעובדה שיכול היה לאפשר לה המשך שימוש בדירה 14 שנה מאז ההעברה הנטענת ועד פטירתה מעידה כי יש קורת גג לראשו". 
ראשית, מדובר בקביעות עובדתיות של בית משפט קמא, אשר על משמעותן עמדתי זה עתה. בנוסף – וזה העיקר - בענייננו, לא הצליחו המבקשים להצביע על נזק קונקרטי ממשי שעלול להיגרם להם כתוצאה מאי מתן הצו, והם הסתפקו בטיעון הכללי בדבר הפסד כספי שנגרם להם וקשיי גבית החיוב בעתיד, בעוד שהמשיבה הניחה תשתית ראייתית ראשונית למצבהּ הכלכלי הקשה, וכי מתן צו עשה זמני – חיובה בדמי שימוש עלול לגרום למציאות לפיה לא תוכל היא להתקיים בכבוד, כל זאת בטרם הכריע בית משפט קמא בשתי התובענות, ובעיקר בזו של המשיבה שהוגשה קודם לתביעת המשיבים, ובה עתרה להכיר בזכויות נטענות בדירה.
יתרה מכך, חיובהּ של המשיבה בדמי-שימוש בשלב זה, לא זו בלבד שמהווה חלק מן הסעד העיקרי לו עותרים המבקשים, אלא שהוא אף בלתי-מידתי, ואינו בגדר סעד דחוף. על כך אוסיף העובדות שאינן במחלוקת: המשיבה, אם יחידנית, מתגוררת עם בנהּ בדירה מזה שנים רבות ללא תשלום, בהסכמת המבקשים, עד לא מזמן (30.05.2019), ומצבהּ הכלכלי קשה.
הדברים נכונים ביתר-שאת בשים-לב לעובדה, כי המבקשים עותרים, למתן צו-עשה, המשנה את מצב הדברים הקיים.

ר' עניין בר, פסקה 21:

"הדברים מקבלים משנה תוקף בכל הנוגע לבקשה למתן צווי עשה המשנים מצב קיים, וזאת בשים לב לכלל לפיו בית המשפט יפסוק סעדים כאמור אך במקרים חריגים בהם ישנו חשש ממשי מפני תוצאה בלתי הפיכה אם לא יינתן הסעד המבוקש (רע"א 2881/15  קנפלר נ' אברהם, [פורסם בנבו] פסקה 9 (11.5.2015); רע"א 2047/16 חברת אולמי אחים סעיד אל - דהאהוד בע"מ נ' אולמות ומסעדות דאוד (2001) בע"מ, [פורסם בנבו] פסקה 12 (11.4.2016))".
16. בנוסף, סבורני, כי גם שיקולים נוספים, אשר צריכים להיבחן בעת הכרעה בסוגית מתן סעדים זמניים, לרבות "תום לבם של בעלי הדין, הן בקשר לגוף העניין והן בקשר להגשת התביעה ובקשת הסעד הזמני....", מטים הם את כף-המאזניים אל עבר דחיית בקשת המבקשים, וזאת אף בשים-לב לעובדה, כי הייתה זו המשיבה שהגישה תחילה תביעה נגד המבקשים, כי תביעת המבקשים הוגשה ביום 07.06.2021 – כשנתיים לאחר פטירת האם, וכי בקשתם "הבהולה" לסעד זמני הוגשה רק ביום 23.03.2022 – תשעה חודשים לאחר הגשת התביעה.

אפנה גם כאן לעניין בר, פסקה 19:

" כידוע, אחד השיקולים המרכזיים בבחינת בקשה למתן סעד זמני מתמקד במועד הגשתה. כך, ככל שהמבקש השתהה בהגשת הבקשה וישן על זכויותיו, הנטייה תהיה לדחות את הבקשה, שכן יש בשיהוי כדי לאיין את הטענה בדבר דחיפות מתן הצו המבוקש בשלב ביניים טרם הכרעה (ראו: רע"א 5841/11 אקסלרוד נ' בנק מזרחי, [פורסם בנבו] פסקה 25 (20.9.2011); רע"א 6024/17  אברהמי נ' עיריית בני ברק, [פורסם בנבו] פסקה 4 (3.8.2017); רע"א 1450/20 פרילינג נ' ניר משה מושב עובדים להתיישבות חקלאית שיתופית בע"מ, [פורסם בנבו] פסקה 16 (19.4.2020))".

17. לא נעלמה מעיני טענת המבקשים, לפיה ככל שחולף הזמן, סיכוייהם לגבות את הכספים מן המשיבה הולך ופוחת בשל מצבהּ הכלכלי – אולם אין בידי לקבלה. קשיי גביה עתידיים והכבדה על מימוש פסק-דין כספי, אם יינתן, אינם מצדיקים מתן סעד זמני בלתי מידתי מסוג זה של חיוב כספי, טרם הכרעה בתובענה.
18. על יסוד האמור לעיל ובאיזון הכולל, סבור אני, כי החלטת בית משפט קמא, בדין ניתנה, ולפיכך, דוחה אני את הערעור.
19. המבקשים יישאו בהוצאות המשיבה בסך של 2,000 ₪.
מתוך כספי העירבון תעביר המזכירות לאוצר המדינה סכום של 2,000 ₪, בגין ההוצאות שנפסקו, והיתרה תוחזר לב"כ המבקשים, עבור המבקשים.
פסק-הדין מותר לפרסום בהשמטת שמות ופרטים מזהים אחרים.




ניתן היום, כ"ג חשוון תשפ"ג, 17 נובמבר 2022, בהעדר הצדדים.

